Тиркеме

**Квалификациялардын улуттук алкагы**

**1-глава. Жалпы жоболор**

1. Ушул Квалификациялардын улуттук алкагы (мындан ары – КУА) квалификациялардын тармактык/сектордук алкактарын, кесиптик стандарттарды иштеп чыгуу үчүн квалификациялардын деңгээлдеринин бирдиктүү шкаласын аныктайт, ал квалификациялардын тармактар аралык салыштырылышын камсыздайт жана адистердин квалификацияларынын шайкеш келүүсүн ырастоо жана ыйгаруу системасы үчүн негиз болуп саналат.

2. Ушул КУАда төмөнкү терминдер жана аныктамалар колдонулат:

1)кошумча кесиптик билим берүү **–** кесиптерге карата квалификациялык талаптарга ылайык негизги кесиптик билим берүү программаларынын чегинен тышкары кесиптик билимге ээ адамдардын квалификациясын үзгүлтүксүз жогорулатууга жана кесиптик кайра даярдоого багытталган жана адамдардын ишкердик жана чыгармачылык жөндөмдөрүн өнүктүрүүгө, ошондой эле алардын маданий деңгээлин жогорулатууга көмөктөшүүчү билим берүү;

2) Квалификациялардын европалык алкагы – бардык деңгээлдеги билим берүүнүн квалификацияларынын жалпыланган түзүмүн баяндоочу, квалификациялардын улуттук системалары менен салыштырылуучу алкактык конструкция;

3) квалификациянын бирдиги – окутуу курсунун же программасынын алкагындагы элементтердин (модулдардын) бири, аны өздөштүрүү бекитилген үлгүдөгү документке (сертификатка) ээ болууга алып келет;

4) когнитивдик көндүмдөр— логикалык, интуитивдик жана чыгармачылык ой жүгүртүүнү окуу процессинде жана/же кесиптик иште колдонуу;

5) инсандык компетенциялар **-** конкреттүү турмуштук жана/же кесиптик кырдаалды кыйла натыйжалуу чечүүгө багытталган жүрүм-турум иш-аракеттери;

6) эмгек предмети – өндүрүш процессинде адамдын таасирине дуушар болуучу буюм же буюмдардын топтому;

7) кесиптик билимдер – кесиптик иште натыйжаларга жетишүү максатында кызматтык милдеттерин сапаттуу аткаруу үчүн зарыл болгон теориялык илимий маалыматтардын жана таанып-билүүлөрдүн, ошондой эле иштин белгилүү бир чөйрөсүндөгү маалымдуулуктун жыйындысы;

8) теориялык билим – объекттерди жалпы жана зарыл мүнөздөмөлөрү жагынан чагылдыруучу чындык жөнүндө жалпыланган түшүнүк. Ал иштин белгилүү бир чөйрөсүн баяндоого жана түшүндүрүүгө мүмкүндүк берүүчү ченемдик укуктук актыларды түшүнүүнү демонстрация кылууну божомолдойт;

9) фактологиялык билимдер - объекттерди сезип кабыл алууда кандай болсо ошондой баяндоо, ошондой эле аларды белгилүү бир белгилер боюнча классификациялоо жана системалаштыруу;

3. КУА төмөнкү принциптерге негизделген:

1. жаранга өмүр бою билим берүү;

2)  квалификациялар системасынын ачык-айкындуулугу жана ийкемдүүлүгү;

1. билим берүү траекториясын жекелештирүү.

**2-глава. КУАнын мазмуну**

4. КУА колдонуучулардын ар кандай топторуна (мамлекеттик органдарга, иш берүүчүлөргө, ишканаларга, билим берүү уюмдарына, жарандарга) арналган жана төмөнкүлөргө мүмкүндүк берет:

1) бирдиктүү методологиялык негизде кесиптик стандарттарды, билим берүү стандарттарын жана билим берүү программаларын иштеп чыгууга;

2) кесиптик жана билим берүү стандарттарын иштеп чыгууда адистерди жана окуу жайлардын бүтүрүүчүлөрүн квалификацияга жана компетенцияларга окутуунун натыйжаларына карата бирдиктүү позициядагы талаптарды баяндоого;

3)  кесиптик билим берүүнүн бардык деңгээлдеринин бүтүрүүчүлөрүнүн квалификацияларын баалоо материалдарын жана аныктоо жол-жоболорун иштеп чыгууга;

4) эмгек рыногун жана билим берүү системасын өнүктүрүүнүн жалпы стратегиясын түзүүгө, анын ичинде конкреттүү квалификацияга ээ болууга, квалификациялык деңгээлин жогорулатууга, карьералык өсүүгө алып келүүчү билим берүүнүн ар кандай траекторияларын пландоого.

5. КУА квалификациялардын жана компетенциялардын тармактар аралык салыштырылышын камсыздайт, адистерге квалификацияларды ыйгаруу жана шайкеш келүүсүн ырастоо системасы үчүн негиз болуп саналат.

6. КУАда жеке жана кесиптик компетенцияларга, билгичтиктерге жана көндүмдөргө, билимдерге карата талаптардын түзүмдүк баяндамасы келтирилет, аларды деталдаштыруу квалификациялардын тармактык алкактарында жана кесиптик стандарттарда ишке ашырылат.

7. КУАнын негизги элементтери болуп төмөнкүлөр саналат:

- квалификациялардын деңгээлдери;

- квалификациялык деңгээлдердин дескрипторлору;

- квалификациялык деңгээлдерге жетишүүнүн вариативдүү жолдору;

- формалдык окутуунун алкагында квалификациялык деңгээлге жетишүү үчүн эмгек сыйымдуулугу.

8. КУАда квалификациянын 9 (тогуз) деңгээли аныкталган, алар улуттук жана региондук/эл аралык эмгек рынокторунда жана улуттук билим берүү системасындагы өзгөрүүлөргө жараша кичи деңгээлдерди камтышы мүмкүн.

9. Квалификациялык деңгээлдер дескрипторлор аркылуу белгиленет жана баяндалат.

Квалификациялык деңгээлдердин дескрипторлорунун функциясы болуп конкреттүү квалификациянын абалын көрсөтүү саналат. Дескрипторлор окуучуларга, билим берүү уюмдарына жана иш берүүчүлөргө конкреттүү квалификацияны билим берүү формасына карабастан, башкаларга карата позициялоого жана баалоого жардам берет.

10. КУАнын дескрипторлору төмөнкү принциптерди эске алуу менен ишке ашырылат:

1) комплекстүүлүк – дескрипторлор билим берүүнүн бардык түрүн, анын ичинде формалдык эмес жана информалдык билим берүүнү камтуу үчүн жетишээрлик жалпы болушу керек, квалификациялардын заманбап түрлөрүн чагылдыруусу зарыл;

2) ачык-айкындуулук жана салыштырмалуулук – дескрипторлор эл аралык салыштыруу үчүн багыт берүүчү катары кызмат кылышы керек;

3) жөнөкөйдөн татаалга – дескрипторлор төмөнкү деңгээлден кыйла жогорку деңгээлге өтүүдө окутуунун натыйжаларынын жогорулашын жана татаалданышын чагылдырышы керек;

4) ийкемдүүлүк – дескрипторлор эмгек рыногунда пайда болуучу квалификациялардын жаңы түрлөрүн иштеп чыгууга жана квалификациялык алкакка оңой киргизүүгө мүмкүндүк бериши керек.

11. Ушул КУАнын 10-пунктунда аталган принциптерге ылайык КУАнын ар бир дескриптору окууну же анын өзүнчө бир этабын аяктагандыгын айгинелөөчү квалификациялар үчүн типтүү билим берүүдөгү жетишкендиктерге жана жөндөмдөргө карата күтүүлөрдүн жалпы баяндамасын сунуштайт.

Дескрипторлор билим берүүнүн ар бир деңгээлинде билим алуучуга карата кандай талаптарды коюу максатка ылайык экендиги жөнүндө маалыматты камтыйт жана окутуунун натыйжаларын мүнөздөйт.

12. КУА формалдык, формалдык эмес жана информалдык билим берүүнү айкалыштырууга мүмкүндүк берүү менен окутуунун бардык мүмкүн болуучу формаларын жана түрлөрүн эске алып квалификацияларга ээ болуунун жана өнүктүрүүнүн ийкемдүү траекторияларын түзүү мүмкүнчүлүгүн бекемдейт. Билим берүүнүн, окутуунун ар кандай формаларын жана практикалык тажрыйбаны тактоо сектордук/тармактык алкактардын жана кесиптик стандарттардын ичинде ишке ашырылат.

Окутууга, билим берүүгө, практикалык иш тажрыйбасына байланыштуу квалификациянын деңгээлине жетишүүнүн негизги жолдору 2-таблицада берилген.

2-таблица.

|  |  |
| --- | --- |
| **Квалификациялык деңгээл** | **Квалификациялык деңгээлге жетишүүнүн жолдору** |
| 1 | Башталгыч жалпы билим берүү, жумуш ордунда кыска мөөнөттүү окутуу, практикалык тажрыйба |
| 2 | Негизги жалпы билим берүү жана кыска мөөнөттүү курстар. Негизги жалпы билим берүү жана практикалык тажрыйба |
| 3 | Негизги жалпы билим берүү жана кесиптик даярдоо.Негизги жалпы билим берүү жана практикалык тажрыйба |
| 4 | Баштапкы кесиптик билим берүү деңгээлинин программалары, практикалык тажрыйба.Орто жалпы билим берүү, кошумча кесиптик билим берүү жана практикалык тажрыйба |
| 5 | Орто кесиптик билим берүү деңгээлинин программалары, практикалык тажрыйба.Баштапкы кесиптик билим берүү деңгээлинин программалары (толук орто билимдин базасында), практикалык тажрыйба |
| 6 | Бакалавриат. Орто кесиптик билим берүү деңгээлинин программалары жана кошумча кесиптик билим берүү, практикалык тажрыйба |
| 7 | Магистратура, практикалык тажрыйба.Специалитет, практикалык тажрыйба.Бакалавриат жана кошумча кесиптик билим берүү, практикалык тажрыйба |
| 8 | Жогорку окуу жайдан кийинки билим берүү (илимдин кандидаты, философия доктору (PhD)/тармак боюнча доктор квалификациясын алууга жана/же практикалык тажрыйбага ээ болууга алып келүүчү программалар). Магистратура же специалитет, кошумча кесиптик билим берүү, практикалык тажрыйба. |
| 9 | Жогорку окуу жайдан кийинки билим берүү (илимдин доктору квалификациясы, практикалык тажрыйба) жана тармактык, тармактар аралык, эл аралык деңгээлде коомдук-кесиптик таануу.Жогорку окуу жайдан кийинки билим берүү (илимдин кандидаты, философия доктору (PhD)/тармак боюнча доктор квалификациялары, практикалык тажрыйба жана/же кошумча кесиптик билим берүү) жана тармактык, тармактар аралык, эл аралык деңгээлде коомдук-кесиптик таануу |

13.Формалдык билим берүүнүн алкагында квалификациялык деңгээлге жетишүү үчүн эмгек сыйымдуулугу квалификациялардын сектордук/тармактык алкактарынын жана кесиптик стандарттардын ичинде аныкталат.

1-4-квалификациялык деңгээлдер үчүн эмгек сыйымдуулугу сааттар менен өлчөнөт.

5-8-квалификациялык деңгээлдер үчүн эмгек сыйымдуулугу кредиттер менен өлчөнөт.

Мында орто жана жогорку кесиптик билим берүү деңгээлдеринин кредиттеринин саны мамлекеттик билим берүү стандарттарына ылайык келет, аларга ылайык 1 кредит 30 академиялык саатка барабар.

9-квалификациялык деңгээлдин эмгек сыйымдуулугу формалдык түрдө бекитилбейт.

|  |  |
| --- | --- |
| **Эмгек сыйымдуулугу (кредиттер, сааттар), узактыгы (айлар, жылдар)** | **КУАнын деңгээли** |
| Башталгыч жалпы билим берүүдөгү жылдардын саны, жумуш ордунда окутуу (нускама берүү) 2ден 8 саатка чейин же ага эквиваленттүү тажрыйба алуу үчүн зарыл болгон убакыт |  1 |
| Башталгыч жана негизги жалпы билим берүүдөгү жылдардын саны, жумуш ордунда 100 саатка чейин окутуу же ага эквиваленттүү тажрыйба алуу үчүн зарыл болгон убакыт | 2 |
| Башталгыч, негизги, орто жалпы билим берүүдөгү жылдардын саны, 1200 саатка чейин формалдык билим берүү же ага эквиваленттүү тажрыйба алуу үчүн зарыл болгон убакыт |  3 |
| Баштапкы кесиптик билим берүү деңгээлинин программаларынын 1-2-жылы, башталгыч, негизги, орто жалпы билим берүүдөгү жылдардын саны |  4 |
| 2-4 жыл -120-240 кредит |  5 |
| 240 кредит |  6 |
| 60-180 кредит |  7 |
| 180-240 кредит |  8 |
| Аныкталбайт |  9 |

**3-глава КУАнын түзүмү**

|  |  |  |  |
| --- | --- | --- | --- |
| **Деңгээл** | **Билимдер** | **Көндүмдөр** | **Инсандык компетенциялар** **(1 - өз алдынчалык,****2 - жоопкерчилик,** **3 - коммуникация)** |
| 1 | Элементардык жалпы билимге жана эмгек предмети жана эмгек процесси жөнүндө элементардык билимдерге ээ | Баалоонун алдын ала белгиленген эрежелери жана критерийлери менен окуу жана иштөө жаатында элементардык милдеттерди аткаруу үчүн талап кылынган көндүмдөргө ээ | 1 - туруктуу чөйрөдө түздөн-түз жетекчилик алдында иштейт жана/же окуйт. Белгиленген критерийлер боюнча өзүнүн аракеттерин жана башкалардын аракеттерин баалайт.2 - өзүнүн аракеттери жана эмгегинин натыйжалары үчүн жоопкерчилик тартат.3 - оозеки же жазуу жүзүндө маалымат алмашат. |
| 2 | Фактологиялык жалпы билимдерге жана эмгек предметинин, натыйжага жетишүү каражаттарынын жана ыкмаларынын негиздери жөнүндө билимдерге ээ | Баалоонун алдын ала белгиленген эрежелери жана критерийлери менен аракеттенүү каражаттарын жана ыкмаларын тандоо мүмкүнчүлүгү бар иштөө жана окуу жаатындагы жөнөкөй типтүү милдеттерди аткаруу үчүн керектүү когнитивдик жана практикалык көндүмдөргө ээ | 1 - командада жөнөкөй типтүү милдеттерди аткаруудагы өз алдынчалыгынын үлүшү чектелген катышуучунун ролунда түздөн-түз жетекчилик алдында иштейт жана/же окуйт. Белгиленген критерийлер боюнча өзүнүн аракеттерин жана башкалардын аракеттерин баалайт.2 - өзүнүн аракеттери жана эмгегинин натыйжалары үчүн жоопкерчилик тартат.3 - оозеки жана жазуу жүзүндөгү коммуникацияны колдонуу менен кайтарым байланыш жүргүзөт. |
| 3 | Иштөө жана окуу чөйрөсүндө негизги принциптердин жана процесстердин фактологиялык жалпы жана кесиптик билимдерге ээ | Негизинен алдын ала каралган критерийлерге ылайык аракеттенүүнүн каражаттарын жана ыкмаларын тандоо жана колдонуу аркылуу иштөө жана окуу жаатындагы кесиптик милдеттерди аткаруу үчүн зарыл болгон когнитивдик жана практикалык көндүмдөргө ээ. | 1 - өзүнүн жүрүм-турумун учурдагы жагдайларга ыңгайлаштыруу менен иш жана окуу жаатындагы кесиптик милдеттерди аткарууда өз алдынча иштейт жана/же окуйт. Белгиленген критерийлер боюнча өзүнүн аракеттерин жана башкалардын аракеттерин баалайт.2 - өзүнүн аракеттери жана эмгегинин натыйжалары жана башкалардын аракеттери үчүн жоопкерчилик тартат. 3 - команданын башка мүчөлөрүнө мезгил-мезгили менен колдоо көрсөтүп турат. |
| 4 | Иштөө жана окуу жаатындагы технологиялар жөнүндө фактологиялык, теориялык жалпы жана кесиптик билимдерге ээ | Жумушчу кырдаалды жана анын алдын ала айтууга мүмкүн болгон өзгөрүүлөрүн баалоону талап кылуучу ар түрдүү кесиптик милдеттерди аткаруу үчүн зарыл болгон когнитивдик жана практикалык көндүмдөргө ээ | 1 - учурдагы кырдаалды жана анын алдын ала айтууга мүмкүн болгон кесепеттерин талдоону эске алуу менен иштөө жана окуу жаатында өзүнүн ишин пландайт жана уюштурат. Белгиленген критерийлер боюнча өзүнүн аракеттерин жана башкалардын аракеттерин баалайт.2 - өзүнүн аракеттери жана эмгегинин натыйжалары үчүн жоопкерчилик тартат.3 - командада иш алып барат, кесиптештери, жетекчилиги жана керектөөчүлөр менен натыйжалуу баарлашат. |
| 5 | Иштөө жана окуу жаатындагы ар түрдүү практикалык милдеттерди аткаруу үчүн зарыл болгон интеграцияланган теориялык жалпы жана кесиптик билимдерге ээ | Кесиптик ишти талдоонун когнитивдик жана практикалык көндүмдөрүнө ээ. Иш жана окуу жаатындагы алдыга коюлган кесиптик милдеттерди аткарат, комплекстүү ыкмаларды жана мамилелерди колдонуу менен сунушталган варианттардан чечүү жолдорун тандайт | 1 - иштөө жана окуу жаатындагы өз алдынча ишти жана адамдар тобунун иштерин жүргүзөт. 2 - адамдар тобунун аракеттери жана эмгектеринин натыйжалары үчүн жоопкерчилик тартат. Алдын ала айтуу мүмкүн болбогон өзгөрүүлөр шарттарында башка адамдардын иштерин башкарууга жана баалоого катышат.3 - адамдардын чакан топторунун ичинде коммуникацияны камсыздоого жөндөмдүү. |
| 6 | Иштөө жана окуу жаатындагы теорияларды жана принциптерди критикалык түшүнүүнү кошуу менен интеграцияланган жалпы жана кесиптик билимдердин кеңири диапазонуна ээ | Иштөө жана окуу жаатындагы татаал проблемаларды чечүү үчүн ыкмалардын кеңири топтомуна, анын ичинде инновациялык, аларды тандоо жана колдонуу көндүмдөрүнө, ошондой эле критикалык ой жүгүртүү көндүмдөрүнө ээ | 1 - комплекстүү аракеттерди, процесстерди башкарат. 2 - иштөө же окуу жаатында алдын ала айтууга мүмкүн болбогон шарттарда чечимдерди кабыл алуу үчүн, ошондой эле айрым адамдардын же топтордун кесиптик өнүгүүсүн башкаруу үчүн жоопкерчилик тартат. Эксперттик топтордун ишине жана өнүктүрүүнүн стратегиялык пландарын иштеп чыгууга катышат.3 - иштиктүү баарлашууну ишке ашырат жана өнөктөштүк мамилелерди колдойт. |
| 7 | Иштөө жана окуу жаатындагы тар адистештирилген билимдерге жана илимий изилдөө ыкмаларына, ошондой эле чектеш чөйрөлөрдөгү жалпы жана кесиптик билимдерге ээ | Илимий изилдөөлөрдү жана/же инновациялык кесиптик иштерди жүргүзүү, жаңы билимдерди иштеп чыгуу үчүн, оригиналдуу идеялар жана/же илимий изилдөөлөр үчүн стратегиялык милдеттерди жана проблемаларды чечүүнүн адистештирилген көндүмдөрүнө ээ | 1 - инновациялык ыкмаларды колдонуу менен татаал алдын ала айтууга мүмкүн болбогон жумушчу же окутуу чөйрөсүн башкарат жана кайра өзгөртөт.2 - алдын ала айтууга мүмкүн болбогон шарттарда чечимдерди кабыл алуу үчүн жоопкерчилик тартат. Стратегиялык топтук көрсөткүчтөрдү баалайт.3 - эксперттик/кесипкөй топтордун/уюмдардын иштерин уюштурат, алардын ишинин натыйжасын көрсөтөт. Профилдик жана чектеш тармактардын деңгээлинде кесипкөй талаш-тартыштарды жүргүзөт. Иштин бардык чөйрөлөрүндө коммуникациялык милдеттерди аткарат. |
| 8 | Эмгек ишмердиги же чектеш чөйрөлөрдө окутуу жааттарында эң алдыңкы билимдерге ээ | Изилдөөлөр жана/же инновациялар жаатындагы маанилүү проблемаларды чечүү үчүн, ошондой эле учурдагы билимдерди же кесиптик практикаларды кеңейтүү жана кайрадан ойлонуштуруу үчүн зарыл болгон, синтезди жана баалоону камтыган эң алдыңкы адистештирилген билгичтиктерге жана ыкмаларга ээ | 1 - кесиптик иштин же окутуунун алдыңкы чөйрөлөрүндө, анын ичинде изилдөөлөр чөйрөсүндө да өз алдынчалыкты, инновациялуулукту, илимий жана кесиптик бүтүндүктү, ошондой эле жаңы идеяларды же процесстерди иштеп чыгууга карата туруктуу жактоочулукту көрсөтөт.2 - өзүнүн изилдөөлөрүнүн натыйжаларын институттук деңгээлде жана/же тармактын масштабында ишке киргизүү үчүн жоопкерчилик тартат.3 - татаал же дисциплиналар аралык милдеттерди аткарууда изилдөөчүлүк же кесипкөй топторго жетекчилик кылат. |
| 9 | Кесиптик чөйрөдө изилдөөлөр жана инновациялар жаатындагы комплекстүү тармактык жана тармактар аралык жаңы билимдерге ээ | Өндүрүштүк жана изилдөөчүлүк процесстердин натыйжалуулугун жогорулатууга байланышкан методологиялык, программалык же изилдөөчүлүк мүнөздөгү проблемаларды чечүү көндүмдөрүнө ээ | 1 - илимий иштерде өз алдынчалыктын эң жогорку деңгээлин көрсөтөт.2 - өзүнүн изилдөөлөрүн жана илимий жамааттын изилдөөлөрүн, ошондой эле алардын экономикалык натыйжасын тармактын, өлкөнүн масштабында, эл аралык деңгээлде ишке киргизүүнүн натыйжасы үчүн жоопкерчилик тартат.3 - чоң илимий жана/же өндүрүштүк жамааттар, ошондой эле илимий кадрларды даярдоодо стратегиялык жетекчилик кылуу жөндөмүн көрсөтөт. |

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**